לאון אברהם

לאון יחזקאל יהודה אברהם (11 בנובמבר 1896 – 14 בדצמבר 1959) היה מפקד יחידה של המחתרת היהודית בצרפת (OJC) במלחמת העולם השנייה, שנודע בכינוי "לוטננט ליונל". מנהיג יהודי וממארגני עליה ב' בצרפת.

== קורות חייו ==
=== צרפת של טרום מלחמת העולם השנייה ===
אברהם נולד בעיר טרנובז'ג (בפולנית: Tarnobrzeg, ביידיש: דזיקאוו) שבגליציה, אז חלק מן האימפריה האוסטרו-הונגרית. הוא גדל בשטרסבורג שבצרפת שהייתה אז חלק מן הקיסרות הגרמנית.
ב-1914, עם פרוץ מלחמת העולם הראשונה, התנדב לצבא האוסטרו-הונגרי, על אף שטרם מלאו לו 18, ושירת בדיוויזיה הצ'כית שלה. הוא התקדם לדרגת קצונה, נפצע מספר פעמים וזכה לעיטורי כבוד.

לאחר מלחמת העולם הראשונה השתחרר לאון בן ה 22 מהצבא האוסטרו-הונגרי, נשאר בווינה ושם עבד, למד להיות זמר אופרה, שיחק כדורגל בקבוצת הכח וינה ואף זכה בתחרויות חתירה בקיאק. אחר כך עבד ושיחק כדורגל בגרמניה ולבסוף שב לעיר שטרסבורג שהפכה לסטרסבור הצרפתית, הצטרף לאחיו ושימש כמנהל המכירות בבית חרושת לטקסטיל שהיה בבעלות המשפחה. הוא נשא לאשה את בת אזור אלזס היהודי הוותיק ג'רמן הלברון והיה פעיל בתנועת הנוער הציונית "התקווה" ובקרן הקיימת.

<gallery>
קובץ:Leon abraham WWI soldier.jpg|<center> אברהם במדי הצבא האוסטרו-הונגרי במלחמת העולם הראשונה </center>
קובץ:Leon abraham WWI officer.jpg|<center>אברהם (יושב משמאל) קצין בצבא האוסטרו-הונגרי במלחמת העולם הראשונה</center>
קובץ:Leon abraham hatikva youth movement 1920.jpg|<center>אברהם (רביעי משמאל) בתנועת הנוער התקווה, 1920</center>
</gallery>

=== תרבות, ספורט, קהילה וציונות ===
אברהם היה כדורגלן יהודי מפורסם . הוא למד להיות זמר אופרה בווינה ולמד חזנות וניצוח על מקהלת בית כנסת בשווייץ, היה ראש המקהלה וחזן בבית הכנסת הגדול בשטרסבורג, אשר נשרף מאוחר יותר על ידי הגרמנים ב-1940. אהבתו לכדורגל ליוותה אותו גם בהמשך דרכו, במסגרת עליה ב' ובארץ ישראל.
<gallery>
קובץ:Leon abraham soccer player card 1923.jpg|<center>כרטיס כדורגלן של אברהם, 1923</center>
קובץ:Leon abraham soccer player 1925.jpg|<center>אברהם (רביעי מימין), כדורגלן, 1925</center>
קובץ:Léon_Abraham_chantre-hazzan_Strasbourg_1934.jpg|<center>אברהם כחזן בבית הכנסת הגדול בשטרסבורג, 1934</center>
קובץ:Leon abrahahm the Foreign Legion 1939.jpg|<center>אברהם (ראשון מימין למעלה) בלגיון הזרים, 1939</center>
</gallery>

=== בצרפת של מלחמת העולם השנייה ===
לפני פרוץ מלחמת העולם השנייה התגייס אברהם ללגיון הזרים הצרפתי.
משפחתו התגוררה בשטרסבורג עד שנת 1939. כאשר גבר איום המלחמה, עזבה המשפחה את שטרסבורג יחד עם כלל האוכלוסייה היהודית במסגרת פינוי ממשלתי מסודר, והתארחה אצל קרובים בעיר קלרמון-פראן.

עם פלישת הוורמאכט לצרפת וכניעת צרפת לגרמניה, נפל הגדוד בו שירת בשבי הנאצים. אברהם ברח מצעדת השבי, עם המרגמה שעל גבו, והגיע פצוע למשפחתו בקלרמון-פראן ששכנה באזור החופשי של צרפת. לאחר שהחלים הוא הקים גדוד במחתרת הצרפתית היהודית (ה-OJC - Organisation Juive de Combat; ה"מקי" היהודי) ועסק עם ג'רמיין אשתו, במילוט ילדים יהודים למקומות מסתור בהרים במסגרת ארגון ה 'אוזה ', התמחה בזיוף מסמכים, העביר אימוני נשק וארגן קבוצות לחימה. ב-1941, כאשר התפרסמה ההנחיה לכל היהודים להגיע למשרדי הממשלה ולקבל חותמת "יהודי" בתעודת הזהות, ירדה המשפחה למחתרת. ב-1943 גברה הנוכחות הנאצית בעיר, יהודים נלקחו על ידי הגסטאפו והמשפחה נאלצה להתפזר. הילדים הוחבאו בעזרת המחתרת, חלקם אצל משפחות לא יהודיות, ואילו אברהם וג'רמן עלו להרים שבסמוך לקלרמון-פראן להתחבא עם אנשי המחתרת, ועברו דרומה ליערות שבאזור העיר הפרוטסטנטית אוהדת היהודיםלה שמבון-סור-ליניון.

כמפקד גדוד במחתרת, הוביל אברהם ב-1944 את גדוד המחתרת שלו ואת בנו ז'ראר ממקומות המסתור שלהם בסביבת לה שמבון-סור-ליניון, לקרב על שחרור העיר ליון. במהלך קרבות אלה עצרה המחתרת היהודית בפיקודו של אברהם שורה של משתפי פעולה צרפתים, כולל הקומיסר לעניינים יהודיים באזור ליון. לאחר שחרור האזור מן הצבא הגרמני, שבה משפחתו לקלרמון-פראן ומאוחר יותר, ב-1947, לשטרסבורג.

=== לאחר המלחמה ===
עם תום המלחמה פעל אברהם במסגרת עליה ב' לגיבוש קבוצות צעירים יהודים, להעלאתם לארץ ישראל ולרתימתם למאמץ ההתיישבות. אברהם היה פעיל הקרן הקיימת בצרפת ועסק באיסוף תרומות למפעל הציוני בארץ. בזכות השירות בלגיון הזרים זכה אברהם לאזרחות צרפתית. בזכות פעילותו במחתרת הוענקו לו במאי 1947 דרגת קצונה (לוטננט) בצבא הצרפתי וכן שני עיטורים: צלב המלחמה (Croix de guerre avec étoile de Bronze) ומדליית צרפת המשוחררת (Médaille de la France libérée).

אברהם עלה לישראל עם אשתו ב-1952 בעקבות בניו, שעלו ארצה לפני 1950. הוא הצטרף אליהם למושב צה"ל (שם המושב שונה ל"לימן" החל מ-28 באפריל 1959) שבגליל המערבי, שם עסק בחקלאות, ושם הקים, עם שני בניו, את מערכת המים במושב, שימש חזן ומנצח מקהלה בבית הכנסת הגדול בחיפה וכתב תווים לתפילות המקהלה.

אברהם היה נשוי לז'רמן, ולו שני בנים ובת. נפטר ב-1959 במושב צה"ל ונטמן בבית העלמין בהר המנוחות בירושלים. בנו הבכור רוג'ה אברהם היה מראשוני נגני הג'אז בישראל. בנו השני ג'רר גרשון אברהם הקים את מפעל המתכת "כור מתכת" בקרית שמונה, היה מנהל קבוצת הכדורגל בעיר במשך שנים רבות ומראשי ענף הכדורגל בישראל. בתו ארלט אברהם הייתה פסנתרנית ועורכת מוזיקלית בקול ישראל ואשתו של איש הרדיו והטלוויזיה עמנואל הלפרין.

<gallery>
קובץ:Leon abraham ww2 burial ceremony.jpg|<center>אברהם (הקצין העומד ראשון משמאל ומצדיע) בטקס קבורת הרוגי המחתרת על כיבוש העיר ליון, 1944</center>
קובץ:Leon abraham in the resistance 1945.jpg|<center>אברהם כקצין בצבא הצרפתי לאחר היציאה מהמחתרת, 1945</center>
קובץ:Leon abraham maccabi Toulouse postWW2.jpg|<center>אברהם (עומד במרכז), ממייסדי מכבי טולוז בהכשרת נוער יהודי אחרי מלחמת העולם השנייה</center>
קובץ:Leon abraham Toulouse 1945.jpg|<center>אברהם (שוכב במרכז), במחנה אסקלקנס ליד טולוז עם קבוצת נוער יהודי לעלייה, 1945</center>
</gallery>

== מסמכים ותעודות ==
<gallery>
קובץ:1941 juif stamp.jpg|<center>זימון לקבלת חותמת "יהודי", 1941</center>
קובץ:Jermaine abraham fake ID.jpg|<center>תעודת זהות מזויפת של ג'רמן אברהם "אוברי", חלק ממפעל הזיוף בו לקחה חלק המשפחה תחת חסות המחתרת</center>
קובץ:Honor leon abraham.jpg|<center>פרסום רשמי ב"רשומות" של עיטורים עבור אברהם ואחרים מאנשי המחתרת, 1947</center>
</gallery>

== ראו גם ==
* רובר גמזון

== קישורים חיצוניים ==
* [http://thepartisan.org/home/doc.aspx?mCatID=68392 סקירה על המחתרת היהודית בצרפת], באתר ארגון הפרטיזנים
* [http://www.aloumim.org.il/histoire/juifs-france-statut.html החותם juif בצרפת], באתר "עלומים"

==הערות שוליים==

קטגוריה:עולים בשנות ה-1950
קטגוריה:יהודים הקבורים בהר המנוחות
קטגוריה:יהודים בצבא האוסטרו-הונגרי
קטגוריה:יהודים בצבא צרפת
קטגוריה:צרפתים שנשבו במלחמת העולם השנייה
קטגוריה:יהודים בצבא צרפת החופשית וברזיסטאנס
קטגוריה:מועצה אזורית מטה אשר: אישים
קטגוריה:ישראלים שנולדו ב-1896
קטגוריה:ישראלים שנפטרו ב-1959
קטגוריה:אנשי המושב